Urmareste Modifică dimensiunea fontului: Play

Deva, 10 sep /Agerpres/ - Peste 30.000 de elevi din 50 de şcoli din ţară vor beneficia, în acest an şcolar, de programul pilot 'Masă la şcoală', iniţiat de PNL şi sprijinit de Guvern, principalul impact al acestuia fiind prevenirea şi reducerea abandonului şcolar, a declarat sâmbătă, la Deva, copreşedintele PNL Alina Gorghiu.



'Vorbim de peste 30.000 de elevi care vor beneficia de o masă caldă la şcoală, iar din semestrul al doilea, elevii din aceleaşi şcoli vor beneficia de implementarea proiectului intitulat 'Şcoală după şcoală', un proiect susţinut de PNL', a afirmat, într-o conferinţă de presă, Alina Gorghiu.



Ea a arătat că, în opinia sa, programul 'Cornul şi laptele' nu-şi mai îndeplineşte scopul pentru care a fost creat. Pe de altă parte, Gorghiu a apreciat că aplicarea proiectului 'Masă la şcoală' va face ca elevii să nu mai renunţe la cursuri, în principal fiind vorba de copiii din zonele defavorizate.



'Nu-mi este deloc uşor să vă spun, dar mi se pare că toate realităţile trebuie spuse foarte clar: programul 'Cornul şi laptele' este un program care, de foarte multă vreme, trebuia să fie scos la pensie, eliminat de Executiv, pentru că era un program care înseamnă risipă de la bugetul public, un program care nu-şi mai producea, de foarte multă vreme, efectele pe care legiuitorul şi le dorea. În acest moment, acest proiect 'Masă la şcoală' cred că va face diferenţa (...) în ceea ce priveşte abandonul şcolar. Cred că mulţi elevi vor alege să meargă la şcoală, în loc să renunţe la cursuri, chiar şi pentru acest lucru', a declarat copreşedintele PNL.



Alina Gorghiu a mai arătat că, la iniţiativa PNL, Guvernul a sprijinit şi proiectul prin care elevii care fac naveta vor beneficia de decontarea în totalitate a abonamentelor de transport, precum şi cel prin care liceenii din clasele a XI-a şi a XII-a vor beneficia de manuale gratuite din acest an şcolar. AGERPRES/(A, AS - autor: Sorin Blada, editor: Diana Dumitru)